钦定古今图书集成/明伦汇编/宫闱典/第094卷 > 兀鲁公主 下嫁徒单定哥
## 钦定古今图书集成/明伦汇编/宫闱典/第094卷 > 兀鲁公主 下嫁徒单定哥

按《金史徒单恭传》：恭本名斜也，斜也兄定哥尚太祖
长女兀鲁。定哥死，无子，以季弟之子查剌为后。斜也
谋取其兄家财，强纳兀鲁为室，而不相能。兀鲁尝怨
詈斜也，斜也妾忽挞与兀鲁不叶，乃谮兀鲁于海陵。
后徒单氏曰：“兀鲁怨上杀其兄宗敏，有怨望语。”会韩
王亨改广宁尹，诸公主宗妇往贺其母，兀鲁以言慰
亨，母忽挞亦以怨望指斥诬兀鲁。海陵使萧裕鞫之，
忽挞得幸于徒单后，左验皆不敢言，遂杀兀鲁、斜也，
因而尽夺查剌家财。大定间，皆追正之。